## Mazón ressalta que els valencians tindran pressupostos autonòmics i una política fiscal justa per a continuar creixent i accelerar la recuperació

*** Assegura que les mesures fiscals per a donar suport als damnificats per les riuades “els ha permés un estalvi de més de 31 milions en el primer trimestre i 5.169 afectats es beneficien de la reducció del 100 % de donacions rebudes per a reparar vivendes danyades o donar suport a negocis afectats”
* Posa de manifest que la “política fiscal de rebaixa d’impostos del Consell funciona” i ratifica el seu compromís de continuar fent costat a les persones i empreses amb mesures com la rebaixa de l’impost de transmissions patrimonials “per a tots”, entre altres actuacions
* Recrimina que els diputats socialistes i de Compromís “votaren en contra del transvasament Tajo-Segura” i retrau que la nostra regió “seguix sense rebre l’aigua, les inversions i el finançament que es mereixen els ciutadans”
* Subratlla que el Consell “ha fet autocrítica, ha assumit responsabilitats per les riuades i ha posat en marxa la recuperació amb ajudes que estan arribant amb celeritat i sense burocràcia”, en contraposició amb el Govern d’Espanya
* Lamenta que s’utilitze les víctimes “per a obtindre rèdit electoral” i denuncia que l’executiu central “no complix amb la seua promesa” d’activar les nou unitats de salut mental per als afectats**

**València.**

El president de la Generalitat, Carlos Mazón, ha ressaltat que els castellonencs, valencians i alacantins tindran uns pressupostos autonòmics i una política fiscal justa i eficaç per a continuar creixent i accelerar la recuperació de la Comunitat Valenciana, durant la seua intervenció en la sessió de control en les Corts.

En resposta al grup parlamentari VOX, el cap del Consell ha afirmat que els pressupostos de la Generalitat per a 2025 “venen acompanyats per mesures fiscals per a donar suport a tots els afectats per les riuades i rebaixar la pressió fiscal heretada”.

En este sentit, ha assegurat que les mesures fiscals per a donar suport a les persones damnificades per la riuada “els ha permés un estalvi tributari de més de 31 milions en el primer trimestre i 5.169 damnificats s’apliquen de manera directa la reducció del 100 % donacions rebudes per a reparar vivendes danyades o fer costat a negocis afectats”.

Mazón ha posat de manifest que el Consell ha demostrat que la seua “política fiscal de rebaixa d’impostos funciona”, al mateix temps que ha ratificat el seu compromís de continuar ajudant les persones i empreses amb mesures com l’increment de les deduccions per naixement en el tram autonòmic de l’IRPF, ampliant les deduccions a les famílies acollidores per conciliació, per gastos en guarderia i blindant l’educació gratuïta i universal de 0 a 3 anys per primera vegada en la Comunitat Valenciana”

També s’ha referit a l’augment de les bonificacions en l’impost de successions i la rebaixa de les transmissions patrimonials “que passa del 10 al 9 % el tipus general i, per primera vegada, baixa per a tot el món”.

En referència al sector primari, ha destacat la rebaixa del 60 % de l’impost de transmissions patrimonials de terrenys agrícoles, que passa del 10 % al 4%, l’eliminació de la taxa per ús de llotges de la Generalitat per al sector pesquer, així com la supressió de l’ecotaxa autonòmica a la generació d’energia nuclear, entre altres actuacions, mentres “s’ha endurit la taxa per abocaments amb substàncies perilloses”.

Durant la seua intervenció, Mazón ha remarcat que estes mesures “són continuistes” del camí iniciat pel Consell en esta legislatura, al mateix temps que ha recordat que el primer any de reforma fiscal ha permés que “els valencians s’estalviaren 127,5 milions d’euros, més de 12.000 jóvens es beneficiaren de noves tarifes en la compra de la seua primera vivenda, que les donacions augmentaren un 48 % permetent un estalvi de 5 milions als valencians o que augmentara un 7,8 % la recaptació abaixant els impostos”.

En esta línia, ha defés que “abaixar impostos no disminuïx els ingressos públics” i ha assenyalat que mesures com les deduccions per gastos sociosanitaris i pràctica esportiva, la bonificació de l’impost de successions i donacions, les rebaixes de tipus impositius per la compra de vivenda o l’eliminació de la taxa turística “funcionen”.

En contraposició, ha denunciat que els espanyols “paguen hui més impostos que mai” en al·lusió als 100 impostos que ha posat en marxa el Govern central.

El president de la Generalitat ha realçat que la Comunitat Valenciana disposa d’uns comptes públics per a la reconstrucció i la recuperació del creixement de la regió davant la incapacitat del Govern d’Espanya de tirar avant els pressupostos generals de l’Estat.

**Transvasament Tajo-Segura**

En resposta parlamentària al PSPV, el cap del Consell ha recriminat que els diputats socialistes i de Compromís de la Comunitat Valenciana “votaren en contra del transvasament Tajo-Segura”.

Així mateix, ha retret que la Comunitat Valenciana seguix sense rebre l’aigua que li correspon, ni les inversions, ni el finançament, ni el fons d’anivellament, ni el Fons de Liquiditat Autonòmic Extraordinari per a mantindre les polítiques socials que es mereixen els ciutadans.

En este sentit, Mazón ha criticat el grup parlamentari Compromís “per no fer res” davant el Govern central per a reclamar el finançament que necessita la Comunitat Valenciana, el fons d’anivellament transitori i el Fons de Liquiditat Autonòmic Extraordinari, així com per a incloure els 28 municipis afectats que s’han quedat fora dels decrets d’ajuda de l’executiu central.

**El Consell de la Recuperació**

Durant la seua intervenció, el president ha assenyalat que “mentres el Consell ha fet autocrítica i ha assumit responsabilitats per les riuades amb la remodelació de l’executiu valencià, el Govern central no n’ha assumit cap”.

Així ha enumerat la fallada de les previsions d’AEMET, el silenci de la Confederació Hidrogràfica del Xúquer que no va avisar del barranc de Poio “tal com va reconéixer la mateixa delegada del Govern en la Comunitat Valenciana en seu judicial”, o el fet que la nostra regió no tinga sistemes d’alerta primerenca “com sí que els té la conca de l’Ebre”. També s’ha referit a la Llei de l’horta del Botànic que “va impedir les obres que haurien salvat vides”.

En contraposició, Mazón ha assenyalat que l’executiu valencià ha posat en marxa el Consell de la Recuperació per a atendre les persones, “amb ajudes que estan arribant amb celeritat i sense burocràcia”.

En este sentit, Mazón ha realçat que la Generalitat ha habilitat tres noves línies de subvencions per a vehicles, mancomunitats per a reconstruir infraestructures i reactivar el sector turístic amb el bo-viatge. Així mateix, ha assenyalat que “mentres el Consell ja ha pagat ajudes a més de 27.000 famílies, el Govern central a penes en supera les 4.000”.

A més, el màxim representant de l’executiu valencià ha criticat que el Govern d’Espanya “es negue a coordinar-se amb la Generalitat i els ajuntaments” mentres el Consell ha posat en marxa una comissió mixta per a esta finalitat.

El president també ha retret al síndic del PSPV que “utilitzen les víctimes per a traure rèdit polític” i ha reiterat que la Generalitat ha rebut totes les víctimes i afectats que ho han sol·licitat i així ho continuarà fent amb les que ho sol·liciten.

“A més -ha indicat- hem habilitat un sistema d’atenció personalitzada per a familiars de les víctimes i hem mobilitzat 120 professionals de salut mental i psicològica per a atendre els afectats”, al mateix temps que ha atribuït al grup socialista que el Govern central “no complix amb la promesa que va fer de posar nou unitats de salut mental de les quals no n’ha arribat cap”.

Fecha: 15/05/2025